《尚书张照偶患胸膈之疾命医诊视并赐乳酥调理伊颇以止酒断腥为苦诗以解之》
清代·弘历

名医今世孰岐黄，安得青囊繫左肘。昌阳引年訾医师，韩子以是相深咎。

酌中用之斯在人，上药讵非延生偶。迩来谢病掩寓扉，临池应涩苏黄手。

乳酥温甘益心神，不如刍豢徒悦口。闻五食丸最利膈，尚忌鲜腥与醇酒。

如受二戒卿所云，于此起心分别否。慧识早已建法幢，欲措一辞吾何有。

颇记宣尼尚有言，下学上达终须守。